Guillelmus dictus Brito, Philippus de Meso et Nivelo canonici Autissiod., omnibus presentes litteras inspecturis, salutem in Domino. Cum causa que inter venerabilem patrem et dominum H. Autissiodorensem episcopum, Stephanum Chevenel presbyterum, Guidonem et Fromundum laïcos matricularios, ex una parte et venerabiles viros D. thesaurarium, G. sacristam Autissiod. ex altera vertebatur, de quibusdam articulis qui in litteris bone memorie Guillermi quondam Autiss., episcopi continentur super institutione matriculariorum et eorum officiis. Idem episcopus de assensu predictorum, tam D. thesaurarii et G. sacriste, quam matriculariorum, vices suas nobis commisisset, tandem de assensu partium super quibusdam articulis ita pronuntiavimus: scilicet, quod preter matricularios de novo institutos, sacrista totidem matricularios, sive clericos, sive laïcos habere et exhibere tenebitur, sicut antea tenebatur. Matricularius clericus de novo institutus, de nocte semper in ecclesia jacere et hora tempestiva venire, scilicet pulsante ignitegio vel ante tenebitur. Laïci vero de jacendo in ecclesia suas facient septimanas, ita quod alter eorum semper in ecclesia jaceat, diebus autem festivis quibus grossi soni pulsantur, tam clerici quam laïci matricularii omnes in ecclesia jacebunt. Matricularii clerici tenentur altare ornare, lucernas accendere, campanas chori, presente conventu pulsare, quas pulsare non presente conventu matricularius clericus de novo institutus non tenetur. Laïci autem tenentur capas sericas referre, ecclesiam palliis, cortinis et hujusmodi ornare. In processionibus precedere et subsequi, baculos in manibus tenere, et turbe impetum refrenare. Nec per alicujus servitium eximi poterunt matricularii, nec pro se vicarios ponere; sed sicut predictum est, in propriis deserviant personis, nisi infirmitate vel alia justa et evidenti necessitate prepediti, et tunc vicarios honestos, fideles et idoneos exhibebunt. Preterea fidelitatem facient thesaurario et sacriste de rebus ipsorum custodie deputatis, eos nec dampnificabunt, nec dampnificari sustinebunt. Pronuntiavimus etiam et consentiente ipso H. episcopo, a partibus fuit concessum, quod licet bone memorie Guillelmus quondam Autissiodorensis episcopus, in litteris sibi retinuerit potestatem addendi aut mutandi circa premissa, ad successores episcopos illam clausulam non extendi; immo ipsam mutationem vel additionem institutori presentialiter reservatam. Nos igitur, quia de quibusdam aliis articulis non componere potuimus, nec pronuntiare, de eis consilium habuimus, salvo jure partium, super nos determinatis, pro hiis que determinavimus presentes litteras scribi, et sigillorum nostrorum fecimus appositione signari. Ego vero Philippus, quod proprium sigillum non habeo, sigillum Domini G. de S. Ferreolo concanonici nostri, presentibus litteris apponi feci. Actum anno gratie millesimo ducentesimo tricesimo tertio, mense junio.